32006D0183
L 065/49
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 28 февруари 2006 година
за изменение на Решение 2006/7/ЕО по отношение на разширяването на списъка на страните и на срока за неговото прилагане
(нотифицирано под номер С(2006) 619)
(текст от значение за ЕИП)
(2006/183/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 97/78/ЕО на Съвета от 18 декември 1997 г. относно определяне на принципите, които регулират организацията на ветеринарните проверки на продуктите, внасяни в Общността от трети страни (1), и по-специално член 22, параграф 6 от нея,
като има предвид, че:
(1)
Инфлуенцата по птиците е заразно вирусно заболяване по домашните и дивите птици, водещо до смъртност и разстройства, които могат бързо да придобият епизоотичен характер и да породят сериозна заплаха за здравето на животните и общественото здраве, както и да намалят рязко рентабилността от отглеждането на домашни птици. Има риск причинителят на болестта да бъде пренесен при международната търговия с живи домашни птици и продукти от домашни птици, включително необработени пера.
(2)
След избухването през месец декември 2003 г. на много сериозна епидемия от инфлуенца по птиците, причинена от високопатогенната форма на щама H5N1 на вируса на инфлуенца, в много страни от Югоизточна Азия, Комисията прие няколко мерки за защита във връзка с инфлуенцата по птиците, като отчете факта, че тази болест представлява също така значителна заплаха за общественото здраве.
(3)
С Решение 2006/7/ЕО на Комисията от 9 януари 2006 г. относно някои защитни мерки във връзка с вноса на пера от някои трети страни (2) временно се преустановява вносът на птичи пера и части от тях от някои трети страни. Тези трети страни са изброени в приложението към Решение 2006/7/ЕО. Упоменатото решение се прилага до 30 април 2006 г.
(4)
Броят на третите страни с възникнали огнища или със съмнения за огнища на инфлуенца по птиците напоследък нарасна. Смята се, че болестта се е разпространила в тези страни от прелетните птици.
(5)
В своето Научно становище за аспектите на инфлуенца по птиците, свързани със здравето на животните и хуманното отношение към тях, прието на 13-14 септември 2005 г., Европейският орган за безопасност на храните (EFSA) заключи, че за да се намали възможната опасност от разпространение както на нископатогенната, така и на високопатогенната форма на инфлуенца по птиците от птичи пера, те следва да бъдат подходящо обработени преди продажбата им. Това становище бе представено, преди високопатогенната форма на вируса H5N1 на инфлуенцата по птиците да прояви тенденция към разпространение в световен мащаб.
(6)
Предвид становището на EFSA и неотложността на ситуацията Комисията възнамерява да преразгледа съществуващите постоянни мерки на Общността относно вноса на пера, по-специално съответните разпоредби на Регламент (ЕО) № 1774/2002 на Европейския парламент и на Съвета от 3 октомври 2002 г. относно установяване на здравни правила относно странични животински продукти, непредназначени за консумация от човека (3), с които се определят изискванията, на които следва да отговарят страничните животински продукти при вноса им от трети страни, за да не застрашават здравето на хората и животните в Общността. Глава VIII от приложение VIII към упоменатия регламент определя изискванията за пускането на пазара на птичи пера и части от птичи пера. Въпреки това, за да се постигне пълно хармонизиране в тази област на общностно равнище, е необходимо да се предвиди също така възможност за издаването на здравни сертификати за вноса на птичи пера и части от птичи пера и да се определи списък с трети страни, от които държавите-членки разрешават вноса на тези странични животински продукти.
(7)
Поради бързото разпространение на високопатогенната форма H5N1 на инфлуенца по птиците през последните месеци и предвид риска от внасянето на инфлуенца по птиците в Общността от необработени птичи пера, както и с оглед увеличаване на здравната защита на лицата, които обработват пратките с вносни продукти, съдържащи необработени птичи пера, и докато се очаква да бъде преразгледана глава VIII от приложение VIII към Регламент (ЕО) № 1774/2002, Решение 2006/7/ЕО следва да се прилага до 31 юли 2006 г. Също така е уместно временно да бъде преустановен вносът на необработени птичи пера и части от такива от всички трети страни, без ущърб на евентуално съществуващи други ограничения на Общността по отношение на вноса във връзка с високопатогенната форма на инфлуенца по птиците.
(8)
Решение 2006/7/ЕО следва да бъде съответно изменено.
(9)
Мерките, предвидени с настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2006/7/ЕО се изменя, както следва:
1.
В член 4 датата „30 април 2006 г.“ се заменя с „31 юли 2006 г.“.
2.
Приложението се изменя съгласно приложението към настоящото решение.
Член 2
Държавите-членки незабавно вземат необходимите мерки в изпълнение на настоящото решение и публикуват тези мерки. Те незабавно информират Комисията за това.
Член 3
Адресати на настоящото решение са държавите-членки.
Съставено в Брюксел на 28 февруари 2006 година.